
 Pielikuma saturu skatīt dokumentā
	Iebildums
Tiesības sniegt no valsts budžeta līdzekļiem apmaksātus ambulatoros veselības aprūpes pakalpojumus tirgus dalībnieki iegūst, piedaloties Nacionālā veselības dienesta (turpmāk – NVD) organizētajās veselības aprūpes pakalpojumu sniedzēju atlasēs.
Konkurences padomes 2026. gada tirgus uzraudzībā “Konkurences apstākļi veselības aprūpes pakalpojumu jomā Latvijā”, kā arī 2026. gada 20. marta apaļā galda diskusijā ar veselības nozares pārstāvjiem tika uzsvērta nepieciešamība nodrošināt caurskatāmu un uz objektīviem kritērijiem balstītu veselības aprūpes pakalpojumu sniedzēju atlasi.
Projektā paredzētā 3.pielikuma 9. punkts pēc būtības paredz iespēju paplašināt pakalpojumu sniegšanas tiesības, pamatojoties uz ārstniecības iestādes iesniegumu, nevis konkursa (atlases) kārtībā. Tādējādi pakalpojumu sniegšanas tiesību paplašināšana notiktu ārpus konkurences apstākļiem, kas mazina NVD īstenotās pakalpojumu sniedzēju atlases nozīmi un ierobežo konkurenci veselības aprūpes pakalpojumu tirgū.
Vienlaikus šāds regulējums var radīt nesamērīgas priekšrocības atsevišķiem pakalpojumu sniedzējiem un nevienlīdzīgas iespējas saņemt pakalpojumus dažādās plānošanas teritorijās. Publiskā sektora ārstniecības iestādēm stacionāro pakalpojumu nodrošināšanai sākotnēji paredzēto finanšu līdzekļu pārdale ambulatoro pakalpojumu programmām, pamatojoties vienīgi uz attiecīgās ārstniecības iestādes iesniegumu, rada nevienlīdzīgus konkurences apstākļus salīdzinājumā ar privātā sektora ārstniecības iestādēm attiecīgajā plānošanas teritorijā. Turklāt kvotu palielināšana atsevišķiem pakalpojumu sniedzējiem var veicināt pacientu plūsmu no citām teritorijām, tādējādi ietekmējot pakalpojumu pieejamības un finansējuma plānošanas līdzsvaru valstī kopumā.

